OBH 10418/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása
A panaszos beadvánnyal fordult az Országgyűlési Biztos Hivatalához, amelyben azt sérelmezte, hogy a szolnoki helyi tömegközlekedési autóbuszokon csak az első ajtónál helyeznek el jegykezelő automatákat és erről az utazóközönséget nem tájékoztatják megfelelően. Emiatt esetenként a helyi szokásokat nem ismerő utas azt nehezen éri el, a jegyellenőröknek pedig vitatható intézkedésre ad alapot. 
A vizsgálat a jogállamiságból eredő jogbiztonság sérelmének gyanúja miatt indult. Az ügy kivizsgálására Szolnok Megyei Jogú Város polgármesterét kértem fel.

Az ügy jogszabályi háttere
1990. évi LXV. törvény;
1988. évi I. törvény;
1993. évi LIX. törvény;
1949. évi XX. törvény 2. §. (1) bekezdése.

A megállapított tényállás
A helyi tömegközlekedési autóbuszok első ajtajánál elhelyezett jegyérvényesítő készülék nem szolnoki sajátosság, szinte valamennyi megyeszékhelyen, továbbá más városokban is jellemző. 
Az autóbuszok többi ajtajainál az utasok számára jól láthatóan felszállás tiltását jelző piktogramok kerültek elhelyezésre, amelyek azonban a helyi gyakorlatban csak a jeggyel utazóknak szól, a bérlettel rendelkezőket nem érinti.
A jegyellenőrök és a jeggyel utazók közötti konfliktusok ezeknek a nem teljesen egyértelmű piktogramoknak tudható be. 

A vizsgálat megállapításai

A polgármester felhívta a Jászkun Volán Rt. illetékeseit, hogy - mind a jeggyel, mind a bérlettel rendelkező - utasok számára teljesen egyértelmű új piktogramokat helyezzenek el az autóbuszok oldalán, amelynek végrehajtása folyamatosan történik.
Megállapítható tehát, hogy az utasok számára nem teljesen egyértelmű piktogramok alkalmazása a jogállamiságból eredő jogbiztonsággal összefüggésben alkotmányos jogsérelmet okozott. 
Ajánlást azért nem teszek, mert Szolnok Megyei Jogú Város Polgármestere a szükséges intézkedéseket már megtette.
Az 1993. évi LIX. törvény 19. §. (1) bekezdése alapján a panaszost e jelentés egy példányának megküldésével értesítem. 

Budapest, 1998. 06. 02.

Dr. Polt Péter